text: Livsfarlig bolig i Vonge
  26 februar 2010 kl. 14.36
  Jesper Nedergaard, Vonge, har opgivet at betale husleje til den berygtede boligudlejer Hans Nielsen, der ejer 22 ejendomme på Give-egnen.
  Hele huset stinker af kloak eller døde dyr, og fyrrummet med et træpillefyr er en brandfælde.
  Skorstensfejer Erik Christiansen, Give, mener, at både fyret og skorsten er ulovligt og livsfarligt. Skorstenen er ved at falde sammen, og fyrrummet er ikke brandsikret.
  Og så virker fyret i øvrigt ikke. Familien Nedergaard har fået varme fra fyret i to uger i de seneste to måneder.
  
  Dårlig el-installation
  Familien har klaret sig med el-varme, men el-installationen lever heller ikke op til standard-kravene.
  Jesper Nedergaard har forgæves prøvet at få udlejeren til at udbedre de mange fejl.
  Hans Nielsen påstår, at han vil udbedre fejlene i Jesper Nedergaards bolig, hvis han begynder at betale husleje igen. Lejen er på 8.000 kroner om måneden.
  Lejernes LO i Horsens har også sager kørende mod udlejer Hans Nielsen.
  